Antall tilfeller av livmorkreft blant norske kvinner har økt eksplosivt de siste ti årene.

For Gine Styr i Trondheim tok det halvannet år å komme til spesialist.

– Jeg var så naiv at jeg tenkte at dette har han greie på, men det kan han ikke ha hatt, sier 68 år gamle Gine Styr.

Hun mener fastlegen ikke har nok kunnskap. Fastlegen hun hadde antok at hun hadde hormonelle plager etter å gått med blødninger i ett og et halvt år.

HADDE KREFT: Fastlegen til Gine Styr (68) mente blødningene fra underlivet var helt normale. Han tok prøver av livmorhalsen, men antok at Gine hadde hormonelle plager. (Foto: TV 2)

Som TV 2 har fortalt, viste det seg å være kreft i livmoren.

– Hvis han selv ikke hadde kompetanse, så burde han ha sendt meg til spesialist for 1,5 år siden, mener Styr.

Les også: Kreftpasient Gine (68) tør ikke lenger stole på fastlegen

– Henvis mer

Gine får nå støtte av en av Norges fremste eksperter på underlivskreft. Professor og gynekolog Anne Ørbo bønnfaller norske fastleger om å henvise langt flere.

– Fastlegene skal henvise - og heller for mye enn for lite, sier Ørbo, som er professor i medisinsk biologi ved Universitetet i Tromsø.

For kreft i livmoren, slik Gine hadde, har økt med hele 45 prosent de siste ti årene.

Det gjør Ørbo særlig bekymret.

– Antall nye tilfeller er over 700 per år ved livmorkreft. Det er tre ganger så mange som ved livmorhalskreft, sier Ørbo.

Rammer godt voksne

Livmorkreft rammer særlig kvinner rundt overgangsalderen. Personer med diabetes eller høyt blodtrykk er i risikogruppen.

- HENVIS FLERE!: Professor og gynekolog Anne Ørbo bønnfaller norske fastleger om å henvise langt flere. (Foto: TV 2)

– Man ser denne økningen over hele den vestlige verdenen. Det er ti ganger økt risiko for å utvikle livmorkreft hvis man er overvektig, sier Ørbo.

– Ikke vent!

Ørbo mener både leger og pasienter må få bedre kunnskap for å fange opp krefttilfellene tidlig.

– Det handler om å sørge for at kvinnene får tatt prøve fra livmorhulen. Ikke vent med denne diagnostikken. Og vær spesielt oppmerksom på grupper med ekstra risikofaktorer, sier hun til TV 2.

Også Gine Styr oppfordrer norske kvinner til å ta plager i underlivet på alvor.

– Særlig yngre kvinner bør få vite at det finnes forskjellige former for underlivskreft. Og det handler om å ikke slå seg til ro bare man har tatt en test, sier Styr til TV 2.